b'\n_START_ARTICLE_\nNoorte Kotkaste Tallinna malev\n_START_SECTION_\nAjalugu\n_START_PARAGRAPH_\nEsimesed noorkotkaste salgad tekkisid Tallinnas 1928. aastal. Kaks aastat hiljem \xc3\xbchines Noorseppade organisatsioon Noorte Kotkaste organisatsiooniga ja koos pandi 31. augustil 1930 alus Noorte Kotkaste Tallinna malevale. Noorkotkaste r\xc3\xbchmad kuulusid Kaitseliidu Tallinna Maleva malevkondade juurde. Maleva vanemaks sai Tallinna linnapea Anton Uesson ja vanema abiks kontradmiral Johan Pitka. 1939 oli Noorte Kotkaste Tallinna malevas 50 r\xc3\xbchma, kuhu kuulus 1600 liiget. _NEWLINE_Noorte Kotkaste organisatsioon likvideeriti 1940, kui N\xc3\xb5ukogude Liit okupeeris Eesti Vabariigi._NEWLINE_Noorte Kotkaste ja Kodut\xc3\xbctarde organisatsioonid taastati 12. augustil 1989 Tahkurannas. Loodi \xc3\xbchendus ENKKOL (Endiste Noorte Kotkaste ja Kodut\xc3\xbctarde Liit), mille \xc3\xbclesandeks oli koondada endisi noorkotkaid ja kodut\xc3\xbctreid, et nende kogemuste baasil ja abil taastada noorkotkaste ja kodut\xc3\xbctarde liikumine Eesti noorte seas. Organisatsiooni taastamist saadi alustada alles 24. mail 1991. _NEWLINE_Tallinnas alustati noorkotkaste tegevuse organiseerimist peamiselt esialgu vanalinnas paiknenud Kaitseliidu Peastaabi ruumides. Noorte Kotkaste Tallinna malev taasloodi 25. septembril 1992 pealiku \xc3\x9clo Mandre juhtimisel Kaitseliidu Peastaabis tegutseva Noorte Kotkaste Peastaabi juurde. Tekkisid ka m\xc3\xb5ned r\xc3\xbchmad v\xc3\xa4ljaspool staapi, mida juhtisid peamiselt ennes\xc3\xb5jaaegsed noorkotkad. Muuhulgas tegutses m\xc3\xb5nda aega merer\xc3\xbchm Endel Kuuse juhtimisel, mille k\xc3\xa4sutuses oli Kaitseliidule kuulunud Erika KL-101. Suurimat r\xc3\xbchma juhtis pikka aega Arved Salupere Mustam\xc3\xa4el. Kaitseliidu Tallinna malevaga algas noorkotkaste maleva koost\xc3\xb6\xc3\xb6 alles 1990ndate keskpaigas v\xc3\xb5i teisel poolel.\n_START_SECTION_\nTagamine\n_START_PARAGRAPH_\nMaleva p\xc3\xb5hiruumid asuvad Tallinnas Uus-Tatari 25a. Noorkotkastele v\xc3\xa4ljastatakse kasutamiseks vahetult enne liikmeks vastu v\xc3\xb5tmist piduliku vormi sinine s\xc3\xa4rk koos kaelar\xc3\xa4tiga. 12\xe2\x80\x9318 a noorkotkastele, kes osalevad aktiivselt v\xc3\xa4litegevustes, v\xc3\xb5idakse v\xc3\xa4ljastada kasutamiseks v\xc3\xa4livormiriietus. Merenoorkotkastele, kes on liikmeks vastu v\xc3\xb5etud, v\xc3\xb5idakse v\xc3\xa4ljastada kasutamiseks madruseriietus.\n_START_SECTION_\nMaleva juhtorganid\n_START_PARAGRAPH_\nMalevat juhib pealik, keda toetab juhatus. Juhatuse moodustavad pealik, pealiku abi ja kolm juhti pealike kogu valikul. Juhatuse liikmetel on oma vastutusvaldkonnad nagu n\xc3\xa4iteks personal, v\xc3\xa4lja\xc3\xb5pe ja tagala. _NEWLINE_Kaitseliidu Tallinna maleva poolt koordineerib maleva tegevust noorteinstruktor, kes \xc3\xbchtlasi vastutab Kaitseliidu maleva pealiku ees organisatsiooni piirkondliku toimimise eest. Samuti abistab ja n\xc3\xb5ustab noorteinstruktor Noorte Kotkaste Tallinna maleva pealikku ning koordineerides vabatahtlike juhtide osalemist organisatsiooni noorsoot\xc3\xb6\xc3\xb6s. _NEWLINE_Lisaks juhatusele osaleb Tallinna maleva juhtimises n\xc3\xb5uandva organina noorkotkastest-pealikest valitud 4-liikmeline noortekogu, mida juhib noortekogu esimees.\n_START_SECTION_\nKotkam\xc3\xa4rk\n_START_PARAGRAPH_\nNoorte Kotkaste organisatsiooni tunnus on kotkam\xc3\xa4rk. Sellel on kujutatud p\xc3\xb5hjakotkas, kelle turjal j\xc3\xb5udis Kalev Eesti randa. Kotkas on tugevuse ja j\xc3\xb5u s\xc3\xbcmbol, ta lendab k\xc3\xb5rguses, mis peab tuletama Noorte Kotkaste organisatsiooni liikmetele meelde \xc3\xb5ilsaid aateid. Kotka silm on t\xc3\xa4helepanelik \xe2\x80\x93 samasugune peab olema ka Noorte Kotkaste hulka kuuluv noor. M\xc3\xa4rgil on liilia\xc3\xb5is, mis t\xc3\xa4histab puhtust ja korralikkust. Selle kolm haru m\xc3\xa4rgivad noorkotka t\xc3\xb5otuse kolme punkti: isamaa-armastust, ligimese aitamist, noorhauka ja noorkotka seaduste ja kommete t\xc3\xa4itmist. Kolme haru \xc3\xbcmbritsev side osutab organisatsiooni noorte s\xc3\xb5prusele ja \xc3\xbchtehoidmistahtele. Liilia keskel asetsev Eesti vapp tunnistab, et Noored Kotkad on Eesti Vabariigis tegutsev organisatsioon. Liilia\xc3\xb5is kujutab keskaegse noole otsa, mille keskel on kompassin\xc3\xb5el; need kaks kokku s\xc3\xbcmboliseerivad sirget rada ja ausat sihti, mida m\xc3\xb6\xc3\xb6da peab k\xc3\xa4ima noorkotkas. M\xc3\xa4rgi all on lint, mille kiri tuletab m\xc3\xa4rgi kandjale meelde tema kohustust olla alati valmis. Lindi \xc3\xbclespoole p\xc3\xb6\xc3\xb6ratud otsad tuletavad m\xc3\xa4rgi kandjale meelde, et ta t\xc3\xa4idaks oma kohustusi r\xc3\xb5\xc3\xb5msal meelel.\n_START_SECTION_\nNoorte Kotkaste Tallinna maleva lipp\n_START_PARAGRAPH_\nNoorte Kotkaste Tallinna maleva lipu kangas on kuldkollane. Lipu m\xc3\xb5lemal k\xc3\xbcljel on Noorte Kotkaste teeneterist: sinine k\xc3\xa4pprist, mille peal Noorte Kotkaste embleem. Lipukanga suurus on 105\xc3\x97105 cm. Risti k\xc3\xb5rgus ja laius on 99 cm. Noorte Kotkaste embleemi k\xc3\xb5rgus on 60 cm. Lipu m\xc3\xb5lema k\xc3\xbclje vardapoolses \xc3\xbclemises nurgas on Tallinna suur vapp, mille k\xc3\xb5rgus on 28 cm. Lipukangast \xc3\xa4\xc3\xa4ristavad narmad ja ehisn\xc3\xb6\xc3\xb6rid on kuldkollased. Vardaehiseks on kuldne kolmleek.\n_START_SECTION_\nNoorte Kotkaste Tallinna maleva lipum\xc3\xa4rk\n_START_PARAGRAPH_\nNoorte Kotkaste Tallinna maleva lipum\xc3\xa4rk n\xc3\xa4itab selle kandja\xc2\xa0seotust malevaga, samuti s\xc3\xbcmboliseerib nii maleva liikmete, toetajate kui ka teiste,\xc2\xa0kellele m\xc3\xa4rk on antud, \xc3\xbchtsustunnet ja maleva eesm\xc3\xa4rkide t\xc3\xa4itmist. Lipum\xc3\xa4rgi kinnitas Tallinna maleva ettepanekul Noorte Kotkaste keskjuhatus 17.04.2014._NEWLINE_Maleva lipum\xc3\xa4rgiks on maleva lipu miniatuur (pildil).\xc2\xa0Lipum\xc3\xa4rgi k\xc3\xb5rgus on 23 mm ja laius 16 mm. Lipum\xc3\xa4rk on valmistatud kuumemailist. Tagak\xc3\xbcljele on kinnitatud nael klamberluku jaoks. Lipum\xc3\xa4rki kantakse kuue v\xc3\xb5i kost\xc3\xbc\xc3\xbcmijaki vasakul rev\xc3\xa4\xc3\xa4ril v\xc3\xb5i pluusi vasaku tasku peal. Lipum\xc3\xa4rki on lubatud kanda Noorte Kotkaste vormiga.\n_START_SECTION_\nNoorte Kotkaste Tallinna maleva teeneterist\n_START_PARAGRAPH_\nM\xc3\xa4rk on tombakust. M\xc3\xa4rgi alus kujutab endast skandinaavia P\xc3\xbcha J\xc3\xbcri risti k\xc3\xb5rgusega ja laiusega 40 mm. Risti haru on otsast 17,5 mm lai. Rist on kaetud tumepunase emailiga, mida \xc3\xa4\xc3\xa4ristab 1 mm laiune emailist must rant. Risti \xc3\xbclemise haru v\xc3\xa4lisrandi keskkohta on lindi kinnitamiseks lapiti kinnitatud \xc3\xbcmmargune h\xc3\xb5bedast aas suurima m\xc3\xb5\xc3\xb5duga 6,5 mm. Risti tagak\xc3\xbclje keskkohta on graveeritud teenetem\xc3\xa4rgi number ja v\xc3\xa4ljaandmise aastaarvu kaks viimast numbrit, mis on eraldatud kaldkriipsuga. Risti peal selle r\xc3\xb5htsate harude keskel asetseb h\xc3\xb5bedast (925\xc2\xb0) Noorte Kotkaste embleem. Embleemil olev liilia on kaetud valge emailiga, riigivapp on oma heraldilistes v\xc3\xa4rvides. M\xc3\xa4rki kantakse 35 mm laiuse muareest lindi k\xc3\xbcljes, mille pikkus on 55 mm. Lindi keskmine osa on 25 mm lai ja musta v\xc3\xa4rvi. M\xc3\xb5lemal pool musta triipu on 5 mm laiune tumepunane triip. Lindi \xc3\xbclemisest servast 40 mm kauguselt allapoole kitseneb lint tumepunase ja musta triibu katkedes kolmnurgakujuliseks. Lindil\xc3\xb5ige on lindi laiune, samade v\xc3\xa4rvidega ja 10 mm pikk._NEWLINE_Noorte Kotkaste Tallinna maleva teeneterist asutati Tallinna maleva juhatuse poolt 18.08.2011 Kaitseliidu eriorganisatsiooni Noored Kotkad Tallinna maleva staabi loomise 80. aastap\xc3\xa4evaks.'